Þau Ingveldur Einarsdóttir , Davíð Þór Björgvinsson og Sigurður Tómas Magnússon hafa af dómnefnd verið metin hæfust þeirra átta umsækjenda sem sóttu um lausa stöðu við Hæstarétt . Frá þessu er greint í Fréttablaðinu í dag . Öll þrjú eru dómarar við Landsrétt og því ljóst að þar mun losna önnur staða þegar eitt þeirra verður skipað í Hæstarétt . Í Fréttablaðinu segir að með tilliti til mikils kynjahalla í Hæstarétti þá sé talið líklegt að Ingveldur verði skipuð , en af þeim sem nú sitja í Hæstarétti er einungis ein kona , Gréta Baldursdóttir . Hún er komin á eftirlaunaaldur en segir við blaðið að hún hyggi ekki á starfslok að svo stöddu . Tveir hæstaréttardómarar , Markús Sigurbjörnsson og Viðar Már Matthíasson óskuðu í ágúst eftir lausn frá embætti dómara við Hæstarétt . Auglýsing Þeir hættu störfum frá og með 1. október . Samhliða átti að fækka dómurum við Hæstarétt úr átta í sjö , líkt og staðið hefur til frá því að nýju millidómstígi , Landsrétti , var komið á . Eitt embætti dómara við Hæstarétt var því auglýst til umsóknar . Mennirnir tveir voru afar reynslumiklir dómarar . Markús hafði verið dómari við Hæstarétt Íslands frá árinu 1994 , eða í 25 ár . Hann var varaforseti Hæstaréttar 2002 og 2003 og forseti Hæstaréttar 2004 og 2005 og frá 1. janúar 2012 til loka árs 2016 . Áður en að Markús var skipaður dómari var hann meðal annars prófessor í réttarfari við lagadeild Háskóla Íslands 1988 -1994 . Enginn dómara við Hæstarétt í dag kemst nálægt því að hafa setið þar jafn lengi og Markús . Sá sem kemst næst því er Ólafur Börkur Þorvaldsson sem var skipaður í embætti árið 2003 . Þar á eftir kom Viðar Már sem var skipaður 2010 . Hann var varaforseti Hæstaréttar Íslands frá byrjun árs 2012 og út árið 2016 . Viðar Már var prófessor í skaðabótarétti við lagadeild Háskóla Íslands 1996 – 2010 og var auk þess settur hæstaréttardómari í aðdraganda þess að hann var skipaður í embættið , eða á árunum 2009 til 2010 . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .